Štatút Komisie pre záležitosti Európskej únie

Článok 1
Úvodné ustanovenia

Tento štatút upravuje pôsobnosť, činnosť a zloženie Komisie pre záležitosti Európskej únie. 

Článok 2
Pôsobnosť Komisie pre záležitosti Európskej únie

(1)	Komisia pre záležitosti Európskej únie predstavuje druhú úroveň koordinácie rozhodovacieho procesu v záležitostiach Európskej únie. Jej hlavnou úlohou je koordinácia európskej politiky Slovenskej republiky v problematike prerokovávanej vo Výbore stálych zástupcov (ďalej len „Coreper“). Zasadania Komisie pre záležitosti Európskej únie v plnej miere slúžia i na prerokovanie aktuálnych otázok týkajúcich sa problematiky Európskej únie a výmeny informácií v tejto oblasti. 

(2)	Komisia pre záležitosti Európskej únie je zodpovedná za koordinovanie vypracovania, prerokovanie a schválenie inštrukcií na zasadnutie Coreper. Zástupcovia Slovenskej republiky v Coreper postupujú podľa zaslaných inštrukcií. Inštrukcie zohľadňujúce aj stanoviská Výboru Národnej rady Slovenskej republiky pre európske záležitosti  predkladá Komisii pre záležitosti Európskej únie vecne príslušné ministerstvo alebo iný štátny orgán alebo inštitúcia. 

(3)	Za zaslanie inštrukcie Stálemu zastúpeniu Slovenskej republiky pri Európskej únii je zodpovedné Ministerstvo zahraničných vecí Slovenskej republiky.

Článok 3
Gestor Komisie pre záležitosti Európskej únie

(1)	Gestorom Komisie pre záležitosti Európskej únie je Ministerstvo zahraničných vecí Slovenskej republiky, ktoré plní koordinačnú funkciu vo vzťahu k ostatným ministerstvám a štátnym orgánom a inštitúciám vo veci prípravy inštrukcie pre Coreper. 

(2)	Gestor Komisie pre záležitosti Európskej únie zodpovedá za jej zriadenie a činnosť. 

Článok 4
Štruktúra Komisie pre záležitosti Európskej únie

(1)	Komisia pre záležitosti Európskej únie sa delí na Komisiu pre záležitosti Európskej únie 1 (ďalej len „komisia 1“) a Komisiu pre záležitosti Európskej únie 2 (ďalej len „komisia 2“) podľa problematiky prerokovávanej v Coreper I a Coreper II. Komisia 1  je zodpovedná za koordináciu európskej politiky Slovenskej republiky v problematike prerokovávanej na Coreper I. Komisia 2 je zodpovedná za koordináciu európskej politiky Slovenskej republiky v problematike prerokovávanej na Coreper II. 

(2)	V komisii 1 sú zastúpené tieto ministerstvá a štátne orgány a inštitúcie: Ministerstvo zahraničných vecí Slovenskej republiky, Ministerstvo financií Slovenskej republiky, Ministerstvo hospodárstva Slovenskej republiky, Ministerstvo spravodlivosti Slovenskej republiky, Ministerstvo výstavby a regionálneho rozvoja Slovenskej republiky, Ministerstvo pôdohospodárstva Slovenskej republiky, Ministerstvo práce, sociálnych vecí a rodiny Slovenskej republiky, Ministerstvo dopravy, pôšt a telekomunikácií Slovenskej republiky, Ministerstvo životného prostredia Slovenskej republiky, Ministerstvo školstva Slovenskej republiky, Ministerstvo kultúry Slovenskej republiky, Ministerstvo zdravotníctva Slovenskej republiky, Ministerstvo vnútra Slovenskej republiky, Úrad pre normalizáciu, metrológiu a skúšobníctvo Slovenskej republiky, Sekcia európskych záležitostí Úradu vlády Slovenskej republiky, Slovenský inštitút aproximácie práva pri Úrade vlády Slovenskej republiky a prípadne iné štátne orgány a inštitúcie v závislosti od prerokovávanej problematiky (Sekcia ľudských práv a menšín Úradu vlády Slovenskej republiky, Generálna prokuratúra Slovenskej republiky, Správa štátnych hmotných rezerv Slovenskej republiky, Protimonopolný úrad Slovenskej republiky, Úrad pre štátnu službu, Štatistický úrad Slovenskej republiky a pod.).

(3)	V komisii 2 sú zastúpené tieto ministerstvá a štátne orgány a inštitúcie: Ministerstvo zahraničných vecí Slovenskej republiky, Ministerstvo financií Slovenskej republiky, Ministerstvo hospodárstva Slovenskej republiky, Ministerstvo obrany Slovenskej republiky, Ministerstvo vnútra Slovenskej republiky, Ministerstvo spravodlivosti Slovenskej republiky, Ministerstvo výstavby a regionálneho rozvoja Slovenskej republiky, Ministerstvo pôdohospodárstva Slovenskej republiky, Ministerstvo práce, sociálnych vecí a rodiny Slovenskej republiky, Generálna prokuratúra Slovenskej republiky, Sekcia európskych záležitostí Úradu vlády Slovenskej republiky, Slovenský inštitút aproximácie práva pri Úrade vlády Slovenskej republiky a prípadne iné štátne orgány a inštitúcie v závislosti od prerokovávanej problematiky (napr. Sekcia ľudských práv a menšín Úradu vlády Slovenskej republiky, Národná banka Slovenska, Správa štátnych hmotných rezerv Slovenskej republiky, Protimonopolný úrad Slovenskej republiky, Úrad pre štátnu službu, Štatistický úrad Slovenskej republiky a pod.).

Článok 5
Činnosť Komisie pre záležitosti Európskej únie

(1)	Komisia pre záležitosti Európskej únie v oblasti svojej pôsobnosti:

(a) koordinuje rozhodovací proces v štátnej správe v záležitostiach Európskej únie v problematike prerokovávanej v Coreper, 

(b) pracuje na základe programu činnosti Coreper I a Coreper II, 

(c) koordinuje vypracovanie inštrukcie na základe inštrukcií ministerstiev, resp. iných vecne príslušných štátnych orgánov a inštitúcií, 

(d) schvaľuje inštrukcie pre predstaviteľov Slovenskej republiky v Coreper. 

(2) 	Inštrukcia sa považuje za schválenú, ak žiaden z členov Komisie pre záležitosti Európskej únie nevyjadrí nesúhlas s jej návrhom podľa jednotlivých bodov programu rokovania Coreper.  

(3)	Komisia pre záležitosti Európskej únie je nápomocná pri riešení situácie v prípade, že sa rozchádzajú názory vecne príslušného ministerstva s názormi iných ministerstiev alebo štátnych orgánov a inštitúcií. V prípade záležitostí závažného významu postúpi Komisia pre záležitosti Európskej únie túto problematiku Ministerskej rade vlády Slovenskej republiky pre záležitosti Európskej únie.	

(4) 	Komisia 1 a komisia 2 zasadá spravidla každý týždeň, vždy pred zasadnutím Coreper I a Coreper II. 

(5) 	Zasadnutia Komisie pre záležitosti Európskej únie sú neverejné. 

Článok 6
Postavenie predsedu Komisie pre záležitosti Európskej únie

(1)  	Predsedu komisie 1 a predsedu komisie 2 vymenúva a odvoláva minister zahraničných vecí Slovenskej republiky.  

(2) 	Predseda komisie 1 a predseda komisie 2 vedie zasadnutie príslušnej komisie. V čase jeho neprítomnosti vedie rokovania ním poverený zástupca. 

(3) 	Na požiadanie predsedu Ministerskej rady vlády Slovenskej republiky pre záležitosti Európskej únie predseda komisie 1 a predseda komisie 2 informuje ministerskú radu o záležitostiach prerokovaných v príslušnej komisii. 

Článok 7
Účasť na zasadnutí Komisie pre záležitosti Európskej únie 

(1) 	Členmi Komisie pre záležitosti Európskej únie sú zástupcovia ministerstiev a štátnych orgánov a inštitúcií podľa článku 3 ods. 2 a 3. 

(2)	Zasadnutí Komisie pre záležitosti Európskej únie sa môžu zúčastňovať členovia a experti Výboru Národnej rady Slovenskej republiky pre európske záležitosti. 

(3) 	Členov Komisie pre záležitosti Európskej únie vymenúva a odvoláva minister príslušného ministerstva alebo vedúci štátneho orgánu alebo inštitúcie. 

(4) 	Člena Komisie pre záležitosti Európskej únie môže na zasadnutí zastupovať v čase jeho neprítomnosti zástupca, ktorého určí príslušný minister, vedúci štátneho orgánu alebo inštitúcie, alebo vedúci príslušnej rezortnej koordinačnej skupiny. 

(5) 	Na zasadnutia Komisie pre záležitosti Európskej únie môže jej predseda podľa potreby prizvať ďalších odborníkov. 

Článok 8
Tajomník Komisie pre záležitosti Európskej únie

(1)	Predseda komisie 1 a komisie 2 ustanoví tajomníka príslušnej komisie, ktorým je zamestnanec Ministerstva zahraničných vecí Slovenskej republiky. 

(2)	Tajomník komisie zabezpečuje a koordinuje činnosť komisie po administratívnej stránke a zabezpečuje komunikáciu medzi jednotlivými ministerstvami a ostatnými štátnymi orgánmi a inštitúciami v rámci príslušnej komisie.

Článok 9
Záverečné ustanovenie

(1)	Zrušuje sa štatút komisie schválený uznesením vlády Slovenskej republiky č. 431 z 5. júna 2003“.

(2)	Tento štatút nadobúda platnosť a účinnosť dňom jeho schválenia vládou Slovenskej republiky.